Kenyung manis setata nyiasin prarain anak istri puniki. Boya ja sangkaning atiné liang kémanten dané makenyung, nanging kenyung wantah pinaka carannyané macapatan sareng timpal-timpalnyané. Ayu Putri Suryaningrat kénten wastan danéné, sarahina-rahina dados guru basa Bali ring SMAN 4 Dénpasar. Nanging wénten sané tios saking anak istri puniki, inggihang kayun mlajah dados dalang.
“Pangawitnyané tiang yakti-yakti seneng ring kawéntenan sastra Baliné,” baos alumni Sastra Bali, Fakultas Sastra lan Budaya, Universitas Udayana (Unud) puniki.
Nanging manut dané, sastra kamanahang jimbar antuknyané, nika sané ngawinang dané mataki-taki mlajahin “sastra” sané tiosan. Dané ngangken panglisiré ilu sampun namiang budaya nyastra sané dahat jimbar pikenohnyané. Nyastra boya ja ngulik aksara kémanten, nanging masikian sareng kauripan i ragané. Santukan sastra punika urip.
“Antuk punika titiang lantas alon-alon mlajah nalang,” tutur Ayu Putri sané wau pisan ngamolihang gelar S-2-nyané ring widang Wacana Sastra, Linguistik, Unud.
Anak istri sané sampun mayusa selaé tiban puniki ngangken, seni punika ngicénin titiang tatuladan sapunapi i raga maparikrama ring urip i ragané. Mlajah nalang boya ja cumangkah, nanging saking rasa meled dané nincapang kawéntenan paplajahan danéné dados anak istri luwih. Dané nyaritayang saking alit dané sampun mlajah ngigel, magambel, ngwacén aksara, lan sané tiosan. Tan ja iwang yéning makudang préstasi polihang dané saking seni. 014
ban_Latn ban_Latn ban_Latn ban_Latn ban_Latn